รัฐบาลไทย-ข่าวทำเนียบรัฐบาล-คกก.บำบัดรักษาและฟื้นฟูผู้ติดยาเสพติด ขับเคลื่อนแผนเร่งด่วนด้านการบำบัดรักษาตามนโยบายรัฐบาล
วันพฤหัสบดีที่ 20 ตุลาคม 2565
คกก.บําบัดรักษาและฟื้นฟูผู้ติดยาเสพติด ขับเคลื่อนแผนเร่งด่วนด้านการบําบัดรักษาตามนโยบายรัฐบาล
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการบําบัดรักษาและฟื้นฟูผู้ติดยาเสพติด มีมติเร่งขับเคลื่อนแผนเร่งด่วนในการแก้ไขปัญหายาเสพติดด้านการบําบัดรักษา เพื่อแก้ไขปัญหาตามนโยบายรัฐบาล
รองนายกรัฐมนตรีและรัฐมนตรีว่าการกระทรวงสาธารณสุข ประชุมคณะกรรมการบําบัดรักษาและฟื้นฟูผู้ติดยาเสพติด มีมติเร่งขับเคลื่อนแผนเร่งด่วนในการแก้ไขปัญหายาเสพติดด้านการบําบัดรักษา เพื่อแก้ไขปัญหาตามนโยบายรัฐบาล พร้อมตั้งคณะอนุกรรมการกฎหมายและรับเรื่องข้อร้องเรียนด้านการบําบัดและฟื้นฟูผู้ติดยาเสพติด และคณะทํางานในระดับจังหวัด เพื่อให้การทํางานเกิดผลโดยเร็วที่สุด
วันนี้ (20 ตุลาคม 2565) ที่ กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการบําบัดรักษาและฟื้นฟูผู้ติดยาเสพติดครั้งที่ 1/2566 โดยมี นพ.โอภาส การย์กวินพงศ์ ปลัดกระทรวงสาธารณสุข นพ.ยงยศ ธรรมวุฒิ รักษาราชการแทนรองปลัดกระทรวงสาธารณสุข ผู้บริหารหน่วยงานที่เกี่ยวข้อง อาทิ กระทรวงการพัฒนาสังคมและความมั่นคงของมนุษย์กระทรวงมหาดไทย กระทรวงแรงงาน กระทรวงศึกษาธิการ กองทัพบก กองทัพเรือ กองทัพอากาศ สํานักงานตํารวจแห่งชาติกรมการปกครอง กรมคุมประพฤติ กรมราชทัณฑ์ กรมส่งเสริมการปกครองท้องถิ่น สํานักงานคณะกรรมการป้องกันและปราบปรามยาเสพติด กรมการแพทย์ กรมควบคุมโรค กรมวิทยาศาสตร์การแพทย์ กรมสนับสนุนบริการสุขภาพ กรมสุขภาพจิต สํานักงานคณะกรรมการอาหารและยา กรุงเทพมหานคร การกีฬาแห่งประเทศไทยสภาอุตสาหกรรมแห่งประเทศไทย ร่วมประชุม
นายอนุทิน กล่าวว่า รัฐบาลกําหนดให้การป้องกันและแก้ไขปัญหายาเสพติดเป็นวาระแห่งชาติเร่งด่วนที่จะต้องดําเนินการ โดยเน้นการแก้ปัญหาตามหลักสากล คือ มาตรการลดปริมาณยาเสพติด (Supply Reduction)ลดความต้องการยาเสพติด(Demand Reduction)และลดอันตรายจากยาเสพติด (Harm Reduction)ซึ่งกระทรวงสาธารณสุขได้ดําเนินการผ่านกลไกคณะกรรมการควบคุมยาเสพติด และคณะกรรมการบําบัดรักษาและฟื้นฟูสมรรถภาพผู้ติดยาเสพติด โดยที่ประชุมฯ ในวันนี้ ได้มีมติเห็นชอบแผนเร่งด่วนในการแก้ไขปัญหายาเสพติด (ด้านการบําบัด) โดยให้สํานักงานสาธารณสุขทุกจังหวัดเร่งจัดตั้งศูนย์คัดกรองทั้งในสังกัดกระทรวงสาธารณสุข และองค์กรปกครองส่วนท้องถิ่นให้ครอบคลุมทุกตําบล และร่วมมือกับหน่วยงานในพื้นที่จัดบริการบําบัดรักษา ฟื้นฟูและติดตามผู้ป่วยยาเสพติดโดยการมีส่วนร่วมของชุมชน (Community based treatment and rehabilitation : CTBx)ให้ครอบคลุมทุกตําบล รวมถึงประสานหน่วยงานในจังหวัดเพื่อสํารวจตรวจสอบและยื่นขึ้นทะเบียนศูนย์ฟื้นฟูสภาพทางสังคม ให้ครอบคลุมทุกจังหวัดถึงระดับตําบลด้วย
นายอนุทินกล่าวต่อว่า สําหรับการเตรียมการเพื่อรองรับการบําบัดผู้ป่วยยาเสพติดในพื้นที่ ได้ให้โรงพยาบาลศูนย์/โรงพยาบาลทั่วไปทุกแห่งจัดให้มีหอผู้ป่วยในจิตเวชและยาเสพติดครอบคลุมทุกจังหวัด ซึ่งปัจจุบันดําเนินการไปแล้ว 50% จะเร่งรัดดําเนินการเปิดให้ครบโดยเร็ว รวมถึงให้มีการจัดตั้งกลุ่มงานจิตเวชและยาเสพติด หรือมีหน่วยงานรับผิดชอบในการดูแลบําบัดฟื้นฟูผู้ป่วยจิตเวชและยาเสพติดในโรงพยาบาลชุมชนให้ครบทุกแห่ง และประสานความร่วมมือกับภาคีเครือข่ายในการขับเคลื่อนนโยบายเพื่อสนับสนุนการดําเนินงานของสถานฟื้นฟูและเครือข่ายในจังหวัด ในการฟื้นฟูผู้ป่วยยาเสพติดแบบระยะยาว
นอกจากนี้ ยังได้จัดทําอนุบัญญัติกฎหมายลําดับรองภายใต้ประมวลกฎหมายยาเสพติด 9 ฉบับ ซึ่งขณะนี้มีผลใช้บังคับตามกฎหมายแล้ว 6 ฉบับ อีก 3 ฉบับ อยู่ระหว่างเร่งรัดเพื่อนําเข้าที่ประชุมคณะรัฐมนตรีพิจารณา และประกาศในราชกิจจานุเบกษาต่อไป และยังได้แต่งตั้งคณะอนุกรรมการกฎหมายและรับเรื่องข้อร้องเรียน ด้านการบําบัดและฟื้นฟูผู้ติดยาเสพติด และคณะทํางานในระดับจังหวัด (คณะทํางานบูรณาการ คัดกรอง บําบัด รักษา ฟื้นฟูสมรรถภาพ และฟื้นฟูสภาพทางสังคมและติดตามระดับจังหวัด) เพื่อขับเคลื่อนนโยบาย พัฒนางานวิชาการ มาตรฐานและคุณภาพการบําบัดรักษาฟื้นฟูผู้ติดยาเสพติด จัดตั้งและรับรองคุณภาพศูนย์คัดกรอง/สถานพยาบาล/สถานฟื้นฟูสมรรถภาพ/ศูนย์ฟื้นฟูสภาพทางสังคม รวมถึงพัฒนาศักยภาพบุคลากร เพื่อให้เกิดการทํางานเกิดผลโดยเร็ว
สําหรับบุคลากรของกระทรวงสาธารณสุข คณะกรรมการฯ ได้กําหนดมาตรการควบคุม ป้องกัน ไม่ให้บุคลากรเข้าไปยุ่งเกี่ยวกับยาเสพติด และมีระบบคัดกรองผู้ใช้สารเสพติดและการระบบบําบัดรักษาฟื้นฟูภายในหน่วยงาน
************************************ 20 ตุลาคม 2565